**EELNÕU**

**TÕRVA LINNAVOLIKOGU**

**M Ä Ä R U S**

**Tõrva** 21.veebruar 2017 **nr ……..**

**Ametiautode kasutamise ja isikliku
sõiduauto ametisõitudeks kasutamise
kulude hüvitamise kord**

Määrus kehtestatakse tulumaksuseaduse § 13 lõike 3 punkti 2 ja § 48 lõike 51 ja Vabariigi Valitsuse 14. juuli 2006. a määruse nr 164 „Teenistus-, töö või ametiülesannete täitmisel isikliku sõiduauto kasutamise kohta arvestuse pidamise ja hüvitise maksmise kord” rakendamiseks.

**§ 1. Reguleerimisala**

Käesolev kord sätestab Tõrva linna ametiautode kasutamise, tankimise ja garažeerimise ning isikliku sõiduauto teenistus- ja töösõitudeks kasutamise korra.

**§ 2. Ametiautode kasutamine**

(1) Tõrva linna omandis või kasutuses olevate sõidukite (edaspidi ametiautode) ametialase kasutamise õigus on linnavalitsuse liikmetel, ametnikel ja töötajatel või tsiviilõigusliku lepingu alusel töötavatel isikutel ning hallatavate asutuste töötajatel, kellel on kehtiv juhiluba ning kes on kantud sõiduki kasutajana sõiduki registreerimistunnistusele või kellele on sõiduki kasutamiseks väljastatud asutuse juhi volikiri.

(2) Vastutav kasutaja on:
1) linnavalitsuse kasutuses olevatel ametiautodel linnapea või linnapea poolt määratud isik;
2) hallatavate asutuste kasutuses olevatel ametiautodel asutuse juht või asutuse juhi poolt määratud isik.

(3) Linnavalitsuse liikmed, ametnikud ja töötajad saavad kasutada ametiautot oma teenistusülesannete täitmiseks ja tööks vajalike sõitude tegemiseks selles eelnevalt vastutava kasutajaga kokku leppides.

(4) Ametiautot kasutatakse heaperemehelikult ja säästlikult ning kooskõlas käesoleva korraga.

(5) Kõik ametiautode kasutajad on kohustatud enne väljasõitu veenduma sõiduki korrasolekus ning jälgima teel olles selle tehnoseisundit.

(6) Ametiauto vastutav kasutaja peab korraldama tähtajaliselt ametiauto korralise tehnoülevaatuse, liikluskindlustuse ja muude vajalike dokumentide olemasolu ja kehtivuse ning ametiauto tehnohoolduse vastavalt antud sõidukile ettenähtud läbisõidu vahemikule ja vastavalt vajadusele ametiauto remondi.

(7) Ametiautode kasutajatel on kohustus pidada sõidupäevikut (lisa 1), milles näidatakse:
1) auto mark;
2) riiklik registreerimismärk;
3) kasutaja;
4) sõidu kuupäev;
5) spidomeetri alg- ja lõppnäit ning läbitud kilomeetrid iga sõidukorra puhul;
6) sõidu sihtkoht iga sõidukorra puhul.

(8) Sõidupäevikud esitatakse koos muude kuludokumentidega eelneva kuu kohta iga järgneva kuu viieteistkümnendaks kuupäevaks raamatupidamisele. Sõidupäeviku täitmise korraldamise eest vastutab ametiauto vastutav kasutaja.

(9) Ametiautode kasutamise kulud kaetakse linnaeelarves ametiautode ülalpidamiseks ettenähtud vahenditest.

(10) Ametiauto kasutamisel isiklikuks otstarbeks tuleb linnavalitsusele auto kasutus hüvitada hinnaga 0,30 eurot/km. Kasutaja tasub isikliku sõidu eest linna kassasse või arveldusarvele sõidupäeviku alusel.

(11) Elektriautosid on õigus kasutada üldjuhul sotsiaalteenuste osutamiseks.

**§ 3. Ametiauto tankimine**

(1) Ametiautode tankimine toimub üldjuhul linna krediitkaardiga krediitkaardi väljastanud firma tanklates.

(2) Erandkorras tekkinud vajadusel on ametiautode tankimine lubatud ka kasutaja poolt teostatud sularaha või kaardimaksega, mille maksmist tõendav tšekk esitatakse raamatupidamisele.

**§ 4. Ametiauto garažeerimine**

Garažeerimiskohaks on vastutava kasutaja elukoht. Sõitu garažeerimise kohast tööle ja tagasi loetakse ametisõiduks.

**§ 5. Isikliku sõiduauto kasutamise hüvitamine ametiülesannete täitmisel**

(1) Tõrva linnavalitsuse liikmele, ametnikule või töötajale ning hallatava asutuse juhile ja töötajatele hüvitatakse teenistus- või tööülesannete täitmisel isikliku sõiduauto kasutamise kulud.

(2) Hüvitise maksmine:
1) hüvitist makstakse ametnikule ja hallatava asutuse juhile ja töötajatele käesoleva korra alusel, kui ei ole võimalik või otstarbekas kasutada ametiautot;
2) hüvitise esmakordsel taotlemisel esitab taotleja isikliku sõiduauto registreerimistunnistuse või kasutamise õigust tõendava dokumendi koos sõidupäevikuga;
3) taotlejale hüvitatakse ametisõitude puhul 0,20 eurot läbitud kilomeetri eest;
4) taotleja esitab sõidupäeviku, milles on näidatud sõiduautot kasutava isiku ees- ja perekonnanimi, sõiduauto riikliku registreerimismärgi andmed, sõidu kuupäev, marsruut, läbisõit ja eesmärk iga teenistus- või tööülesande täitmisel tehtud sõidu korral, sõidupäeviku esitamise kuupäev ning esitaja allkiri;
5) linnavalitsuse ametnikele ja töötajatele ning hallatava asutuse juhile ning Tõrva Kultuurimaja, Tõrva Linnaraamatukogu ja Tõrva Lasteraamatukogu töötajatele on hüvitise maksmise aluseks linnapea käskkiri;
6) käesoleva lõike punktis 5 nimetamata hallatavate asutuste töötajatele on hüvitise maksmise aluseks asutuse juhi käskkiri;
7) hüvitis makstakse välja kord kuus.

(3) Sõidupäevikud koos avaldusega väljamaksmisele kuuluva summa kohta esitatakse käskkirja vormistamiseks eelneva kuu kohta iga järgneva kuu viieteistkümnendaks kuupäevaks.

(4) Isikliku sõiduauto ametisõitudeks kasutamise kulude hüvitise maksmine võib toimuda ainult eelarves ettenähtud vahendite piires.

**§ 6. Määruse jõustumine**Määrus jõustub 15.märtsil 2017.

Kalle Vister
Volikogu esimees

**Selgituseks:**

Hetkel on ametiautode kasutamise ja isikliku sõiduauto ametisõitudeks kasutamise kulude hüvitamise kord kehtestatud Tõrva Linnavalitsuse määrusega. Kuna temaatika puudutab ka linnavalitsuse liikmeid, kelle tegevuse reguleerimine kuulub volikogu pädevusse, on ettepanek kehtestada ametiautode kasutamise ja isikliku sõiduauto ametisõitudeks kasutamise kulude hüvitamise kord volikogu poolt.